أدب تشلحيت هو مجموعة ديال الأعمال لمكتوبة و شفوية بتشلحيت، و مجموع فيها الشعر ولأدب و لقيصاص والروايات. كاينتاشر أدب تشلحيت بالأساس ف منطقة سوس و لأطلس الصغير و لكبير عند نّاس ديال جنوب غرب دلمغريب. كايتميز أدب تشلحيت بحالها بحال اللوغات الأمازيغية لخرى بمجموعة واسعة من الأدب الشفوي. وفلغالب دلأحيان كايكونو كايدويو على الخرافات وقيصاص لحيوانات على شخصية ابن آوى (أوشن) ؛ كاتشمل الأنواع لوخرى لأساطير وقيصاص الائمة وطالابة ديل لعلم الشرعي والألغاز. كان تسجل و تنشر عدد كبير من هاد نّوصوص شّفوية، وحتّى نّوصوص الإثنوغرافية لي كايدويو على عادات وتقاليد الشلوح من لخّر ديال لقرن التاسع عشر، بشكل رئيسي من عند لعولامة لݣْور خصوصا لي متخصصين ف داكشي ديال اللسانيات. تشلحيت هي وحدا من اللغات الإفريقية لقلال لي باقا حية و عندها أدب كايرجع لفترة قبل لإستعمار. بزاف ديال لمخطوطات مكتوبين بلحرف لعربي كاين فيهم لي كايرجع تال لقورون رّبعة لي فاتو. أقدم نص قدّو إئرخوه هو عبارة على مجموعة كبيرة من لمحاضرات لي كايدويو على لعلوم لدينية (لعلوم ن الدين) على شكل أبيات كتبها براهيم الصنهاجي لي معروف حتى باسم براهيم أزناك (مات عام 1597 م). أشهر كاتب لهاد التقليد هو محمد الهوزالي لي معروف حتى باسم محمد أوزال (حوالي 1680-1749 م).